Salsaludsod Dagiti Agbasbasa
Siasino dagiti “annak ti pudno a Dios” a nadakamat iti Genesis 6:2, 4 nga addan sakbay ti Layus?
Adda dagiti pammaneknek a dagiti espiritu nga annak ti Dios ti tuktukoyen dagitoy a sasao. Apay a makunatayo a kasta?
Kastoy ti mabasa iti umuna kadagita a bersikulo: “Ti annak ti pudno a Dios nangrugi a mapaliiwda ti annak a babbai ti tattao, a napipintasda; ket nangalada iti assawa a maipaay iti bagbagida, awan sabali, dagiti amin a pinilida.”—Gen. 6:2.
Iti Hebreo a Kasuratan, ti sasao a ti “annak ti pudno a Dios” ken “annak ti Dios” ket agparang iti Genesis 6:2, 4; Job 1:6; 2:1; 38:7; ken Salmo 89:6. Ania ti ipakpakita dagita a teksto?
Nalawag a ti “annak ti pudno a Dios” a mabasatayo iti Job 1:6 ket espiritu a parparsua a naguummong iti sanguanan ti Dios. Karaman kadakuada ni Satanas, a ‘nagsursursor iti daga.’ (Job 1:7; 2:1, 2) Kasta met, mabasatayo iti Job 38:4-7 a dagiti “annak ti Dios” ket “nagdir-i[da] buyogen ti panangpadayaw” idi a ti Dios ‘insaadna ti bato a pasuli’ ti daga. Anghel la ketdi dagita yantangay saan pay idi a naparsua ti tao. Sigurado a dagiti “annak ti Dios” a nadakamat iti Salmo 89:6 ket parparsua idiay langit a kadua ti Dios, saan ketdi a tattao.
Siasino ngarud dagiti “annak ti pudno a Dios” a nadakamat iti Genesis 6:2, 4? Maitunos kadagiti nadakamat a teksto, ti tuktukoyen dayta a salaysay ket dagiti espiritu nga annak ti Dios nga immay ditoy daga.
Adda dagiti saan a mamati nga aginteres dagiti anghel iti seksual a pannakidenna. Ti sasao ni Jesus a nailanad iti Mateo 22:30 ipakitana nga awan ti panagasawa ken seksual a pannakidenna idiay langit. Nupay kasta, adda dagiti gundaway a naglasag dagiti anghel, a nakipangan ken nakiinumda pay ketdi kadagiti tattao. (Gen. 18:1-8; 19:1-3) Gapuna, umiso a kunaen a mabalinda ti makidenna kadagiti babbai.
Adda ebidensia iti Biblia a kasta ti inaramid ti dadduma nga anghel. Iti Judas 6, 7, ti basol dagiti lallaki iti Sodoma, a naaddaan iti di gagangay a panaggartem iti sekso, ket nayarig iti inaramid dagiti “anghel a saan a nangtaginayon iti nakaisigudan a kasasaadda no di ket pinanawanda ti bukodda nga umiso a lugar a pagnaedan.” Agpada a dagiti anghel ken dagiti taga-Sodoma “nakiabigda nga aglablabes unay . . . ken simmurotda iti lasag maipaay iti di nakaisigudan a pannakausar.” Tuktukoyen met ti 1 Pedro 3:19, 20 dagiti anghel a nagsukir idi “kaaldawan ni Noe.” (2 Ped. 2:4, 5) Gapuna, ti panagsukir dagita nga anghel idi kaaldawan ni Noe ket mayarig iti basol ti Sodoma ken Gomorra.
Kasta ti konklusiontayo no bigbigentayo a dagiti “annak ti pudno a Dios” a nadakamat iti Genesis 6:2, 4 ket isu dagiti anghel a naglasag ken nakidenna idi kadagiti babbai.
Kuna ti Biblia a ni Jesus ket “nangasaba kadagiti espiritu a sibabalud.” (1 Ped. 3:19) Ania ti kaipapanan dayta?
Kuna ni apostol Pedro a dagitoy nga espiritu “nagsukirda idi a ti kinaanus ti Dios nagur-uray idi kaaldawan ni Noe.” (1 Ped. 3:20) Nalawag a tuktukoyen ni Pedro dagiti espiritu a parsua a kimmappon iti panagrebelde ni Satanas. Dinakamat met ni Judas nga adda dagiti anghel a “saan a nangtaginayon iti nakaisigudan a kasasaadda no di ket pinanawanda ti bukodda nga umiso a lugar a pagnaedan,” ket kinunana nga ‘insagana ti Dios para kadakuada dagiti agnanayon a pannakaparaut iti sidong ti napuskol a kinasipnget maipaay iti pannakaukom iti naindaklan nga aldaw.’—Jud. 6.
Kasano a nagsukir dagitoy nga espiritu a parsua idi kaaldawan ni Noe? Sakbay ti Layus, naglasag dagitoy a dakes nga espiritu—banag a saan a pinanggep ti Dios agpaay kadakuada. (Gen. 6:2, 4) Maysa pay, nakidenna dagitoy nga anghel kadagiti babbai, a nakadakdakes a banag gapu ta saan ida a pinarsua ti Dios iti kasta panggep. (Gen. 5:2) Dagitoy a dakes ken nasukir nga anghel madadaeldanto iti tiempo nga inkeddeng ti Dios. Ngem iti agdama, kas kinuna ni Judas, addada iti “napuskol a kinasipnget”—maysa a naespirituan a pagbaludan.
Kaano ken kasano a nangasaba ni Jesus kadagitoy nga “espiritu a sibabalud”? Insurat ni Pedro a napasamak daytoy kalpasan a ni Jesus “napagbiag iti espiritu.” (1 Ped. 3:18, 19) Laglagipentayo met a kinuna ni Pedro a “nangasaba” ni Jesus, a kayatna a sawen a napasamaken dayta a panangasaba sakbay nga insurat ni Pedro ti immuna a suratna. Agparang ngarud a kalpasan ti panagungar ni Jesus, impakaammona kadagiti dakes nga espiritu ti nainkalintegan a pannusa a lak-amendanto. Dayta ket saan a panangasaba a mangyeg kadakuada iti aniaman a namnama. Panangasaba dayta a nangipakaammo iti pannakaukom. (Jon. 1:1, 2) Idi naipakitan ni Jesus ti pammati ken kinamatalekna agingga ken patay sa napagungar—pammaneknek nga awan pannakabalin kenkuana ti Diablo—naaddaan iti pangibatayan a mangipakaammo iti kasta a panangkondenar.—Juan 14:30; 16:8-11.
Iti masanguanan, ni Jesus parautanna ni Satanas ken dagiti anghelna ken itapuaknanto ida iti mangliwengliweng nga abut. (Luc. 8:30, 31; Apoc. 20:1-3) Agingga iti dayta a tiempo, adda pay laeng dagitoy a nasukir nga espiritu iti napuskol a naespirituan a kinasipnget, ket sigurado a madadaeldanto.—Apoc. 20:7-10.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn